Boererate (enkelvoud boereraat) is meestal ou Afrikaanse huismiddels of medisyne wat gewin word uit aftreksels van kruie of slagafval. Dit was veral in swang in die ou dae toe dokters nog skaars was en apteke vir plase te ver weg was. Boerseep; vervaardig uit kaiings, seepsoda, water en sout. Kloutjiesolie; beespote se uitgebraaide vet gebruik vir insmeer van leer, smeer van masjiene en fietse, en 1 eetlepel vol 'n dag as middel teen hoes - gemeng met suurlemoensap kan dit aangewend word aan brandwonde. Volstruismaag in port teen 'n slegte maag; laat 'n volstruismaag sonder vlies een week lank in 'n bottel port lê, haal die maag uit en drink daarna elke dag 'n glasie. Olyfolie om gewig te verloor; elke dag olyfolie op 'n snytjie graanbrood sal jou gewig help verloor. Molasse teen aambeie; neem daeliks 1 eetlepel vol molasse voordat jy gaan slaap. Melksap teen vratjies; smeer 'n vratjie elke dag in met die melksap van die melktou (Cynanchum obtusifolium en C. natalitium) of met die melksap van die vingerpol (Euphorbia esculenta) of van die noors (E. coerulescens).